CELEX: 32010R0239
Language: lv
Date: 2010-03-22 00:00:00
Title: Komisijas Regula (ES) Nr. 239/2010 ( 2010. gada 22. marts), ar kuru groza Regulu (EK) Nr. 318/2007, ar ko nosaka dzīvnieku veselības nosacījumus dažu putnu ievešanai Kopienā un attiecīgos karantīnas nosacījumus (Dokuments attiecas uz EEZ)

23.3.2010   
            
            
               LV
            
            
               Eiropas Savienības Oficiālais Vēstnesis
            
            
               L 75/18
            
         KOMISIJAS REGULA (ES) Nr. 239/2010
   (2010. gada 22. marts),
   ar kuru groza Regulu (EK) Nr. 318/2007, ar ko nosaka dzīvnieku veselības nosacījumus dažu putnu ievešanai Kopienā un attiecīgos karantīnas nosacījumus
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 10. panta 3. punkta otro daļu un 10. panta 4. punkta otro daļu,
   ņemot vērā Padomes 1992. gada 13. jūlija Direktīvu 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A(I) pielikumā (2), un jo īpaši tās 18. panta 1. punkta ceturto ievilkumu,
   tā kā:
   
               (1)
            
            
               Direktīvā 91/496/EEK noteikti karantīnas nosacījumi attiecībā uz dzīviem dzīvniekiem, ko importē no trešām valstīm, tostarp vispārīgie nosacījumi, kas jāpilda karantīnas centriem, kas atrodas Savienībā. Minētās direktīvas B pielikumā noteikts vispārīgo nosacījumu saraksts šādu centru apstiprināšanai.
            
         
               (2)
            
            
               Ar 10. panta 4. punkta b) apakšpunktu Direktīvā 91/496/EEK, kurā grozījumi izdarīti ar Padomes 2008. gada 15. jūlija Direktīvu 2008/73/EK, ar ko vienkāršo informācijas norādīšanas un publicēšanas procedūras veterinārijas un zootehnikas jomā (3), ieviesa vienkāršotu tāda saraksta izveides un publicēšanas procedūru, kurā iekļauj apstiprinātos karantīnas centrus, kuros dzīvus dzīvniekus ievieto karantīnā vai izolē, ja tas prasīts Savienības tiesību aktos. Saskaņā ar šo jauno procedūru, ko piemēro no 2010. gada 1. janvāra, tādu apstiprināto karantīnas centru saraksta izveide, kuri atbilst minētās direktīvas B pielikumā noteiktajiem vispārīgajiem nosacījumiem, vairs nebūs Komisijas kompetencē, bet būs dalībvalstu pienākums.
            
         
               (3)
            
            
               Komisijas Regula (EK) Nr. 318/2007 (4) nosaka dzīvnieku veselības nosacījumus dažu tādu putnu ievešanai Savienībā, kuri nav mājputni. Minētās regulas 6. pantā noteikts, ka apstiprinātajiem karantīnas punktiem un centriem ir jāatbilst arī obligātajam nosacījumu minimumam, kas noteikts tās IV pielikumā. Turklāt minētās regulas V pielikumā ir noteikts apstiprināto karantīnas punktu un centru saraksts.
            
         
               (4)
            
            
               Savienības tiesību aktu vienkāršošanas labad ir jāgroza Regulas (EK) Nr. 318/2007 6. pants un jāsvītro tās V pielikums, lai ņemtu vērā karantīnas punktu un centru jaunās apstiprināšanas un saraksta izveides procedūras, kas paredzētas Direktīvā 91/496/EEK, kurā grozījumi izdarīti ar Direktīvu 2008/73/EK. Dažas dalībvalstis jau uzsākušas apstiprināto karantīnas centru sarakstu izveidi, lai transponētu Direktīvas 91/496/EEK 10. panta 4. punkta b) apakšpunkta noteikumus. Tādēļ Savienības tiesību aktu vienkāršošanas labad ir lietderīgi, ka Regulā (EK) Nr. 318/2007 izdarītos grozījumus piemēro no tā paša datuma, kad piemēro Direktīvu 91/496/EEK.
            
         
               (5)
            
            
               Tāpēc Regula (EK) Nr. 318/2007 ir attiecīgi jāgroza.
            
         
               (6)
            
            
               Šajā regulā noteiktie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulu (EK) Nr. 318/2007 groza šādi.
   
               1)
            
            
               Regulas 6. pantu aizstāj ar šādu pantu:
               “6. pants
               Apstiprināti karantīnas punkti un centri
               Apstiprināti karantīnas punkti un centri atbilst obligātajam nosacījumu minimumam, kas noteikts IV pielikumā.
               Visas dalībvalstis izveido un regulāri atjaunina apstiprināto karantīnas punktu un centru un to apstiprinājuma numuru sarakstu un dara šo sarakstu pieejamu Komisijai, pārējām dalībvalstīm un sabiedrībai.”
            
         
               2)
            
            
               Svītro regulas V pielikumu.
            
         2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2010. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2010. gada 22. martā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 268, 24.9.1991., 56. lpp.
   
      (2)  OV L 268, 14.9.1992., 54. lpp.
   
      (3)  OV L 219, 14.8.2008., 40. lpp.
   
      (4)  OV L 84, 24.3.2007., 7. lpp.